U posljednje tri vožnje koje su članovi redakcije Telegrama imali, sva tri vozača Ubera aktivno su nas nagovarali da počnemo koristiti konkurentsku aplikaciju Taxify. Sva tri vozača koristila su obje aplikacije, što je tijekom vožnje prilično iritantno, jer neprekidno gledaju u mobitele i odgovaraju na upite.

No, najgore od svega, sve češće nam se događa da već prihvaćene vožnje vozači ignoriraju ili na njih drastično kasne, naprosto jer u isto vrijeme odbacuju putnike za Taxify.

Dakle, vozač prihvati vožnju, a zatim na mapi vidite kako se sve više udaljava od vas, uz sve duže vrijeme čekanja. Kada ih pokušate kontaktirati, ili se ne javljaju ili kažu da su nešto morali obaviti. U jednom slučaju vozač je tvrdio da je sve OK i da nam mapa prikazuje neispravnu lokaciju, no svejedno smo ga čekali tri ili četiri puta dulje od onoga što je inicijalno pisalo.

Šteta, jedno vrijeme su uistinu bili super

Ovakva negativna iskustva korisnici jednog i drugog servisa sve češće prijavljuju po društvenim mrežama. Uglavnom se ponavljaju iste stvari kao i nama: vožnja za više platformi, česta kašnjenja ili iznenadna otkazivanja. Taxify u posljednje vrijeme nismo isprobavali, ali s obzirom da većina vozača radi i za jedne i za druge, pretpostavljamo da je i njihova usluga krajnje problematična.

Takvi propusti, uz ogromno povećanje cijena koje Uber čini znatno manje primamljivim nego kad je došao, navode nas na pitanja o opstojnosti hrvatske operacije američkog startupa. Što je uistinu šteta, jer jedno duže vrijeme Uber je za prihvatljivu cijenu uspijevao osigurati vrlo solidnu uslugu.